Diari Oficial de la Generalitat Valenciana


Sumari del DOGV 7370, del 29-09-2014 (2014/8770)

RESOLUCIÓ de 25 de setembre de 2014, de la Direcció General de Prevenció, Extinció d'Incendis i Emergències, sobre modificació del període de cremes per al quart trimestre de 2014.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   7370

Data del DOGV
:   29-09-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/8770


Data del document
:   25-09-2014

Organisme emissor
:   Conselleria de Governació i Justícia

Tipus de document
:   Resolució

Anàlisi jurídica

 Descriptors 

:   * Conselleria de Governació i Justícia

RESOLUCIÓ de 25 de setembre de 2014, de la Direcció General de Prevenció, Extinció d'Incendis i Emergències, sobre modificació del període de cremes per al quart trimestre de 2014. [2014/8770]  
L'article 146 del Reglament de la Llei 3/1993, de 9 de desembre, Forestal de la Comunitat Valenciana, aprovat pel Decret 98/1995, de 16 de maig, establix que en els terrenys forestals, en els contigus o amb una proximitat menor de 500 metres d'aquells, amb l'autorització prèvia, podrà realitzar-se la crema de marges de cultiu o de restes agrícoles o forestals, així com la crema de canyars, canyissars o matolls lligada a algun tipus d'aprofitament ramader, cinegètic o de qualsevol altre tipus, fora del període comprés entre l'1 de juliol i el 30 de setembre.  
  
El mateix article, al punt 2, establix que els períodes indicats podran ser modificats per la direcció general competent en funció de les condicions de perill d'incendis. Dins dels factors de perill d'incendis es troben els derivats dels fenòmens meteorològics, en especial l'absència de precipitacions.  
Conforme l'anterior, atenent que el període de sequera es manté de manera intensa en àmplies zones de la Comunitat Valenciana, amb vista a aconseguir una major prevenció dels incendis forestals en les muntanyes o terrenys forestals, es considera convenient ampliar el període de restricció de cremes per a l'últim trimestre de l'any 2014. En conseqüència, de conformitat amb allò que disposa l'article 146 del Reglament de la Llei 3/1993, de 9 de desembre, Forestal de la Comunitat Valenciana, aprovat pel Decret 98/1995, i en virtut del que disposa l'article 9 del Decret 118/2014, de 18 de juliol, del Consell, pel qual s'aprova el Reglament Orgànic i Funcional de la Conselleria de Governació i Justícia, resolc:  
  
Primer. Reducció el període de cremes  
Ampliar el període en què no es podrà autoritzar, en els terrenys forestals, en els contigus o amb una proximitat menor de 500 metres d'aquells, la crema de marges de cultiu o de restes agrícoles o forestals, així com la crema de canyars, canyissars o matolls, que passa a ser fins al 15 d'octubre de 2014.  
  
Segon. Restricció d'accions o activitats arreplegades en els plans locals de cremes i autoritzacions  
Deixar en suspens, fins al 15 d'octubre de 2014, totes les accions o activitats arreplegades en els plans locals de cremes o en autoritzacions nominatives que contradiguen el que establix la present resolució, excepte aquelles previstes en els plans locals de crema amb regulació especial per al període comprés entre l'1 de juliol i el 30 de setembre, que es podran realitzar durant la primera quinzena d'octubre de 2014 sempre que s'ajusten als requisits establits per a l'esmentada regulació especial.  
  
Tercer. Autoritzacions extraordinàries  
Amb caràcter extraordinari, i únicament per raons fitosanitàries o altres motius d'urgència degudament justificats es podran autoritzar cremes durant el període anterior, sempre que existisca resolució prèvia en eixe sentit de la direcció general competent en prevenció d'incendis forestals.   
  
Quart. Derogació de la Resolució de 7 de maig de 2014  
Derogar la Resolució de 7 de maig de 2014, de la Direcció General de Prevenció, Extinció d'Incendis i Emergències, sobre modificació de període de cremes per a 2014 (DOCV 7272, 13.05.2014).  
La present resolució entrarà en vigor el dia 1 d'octubre de 2014.  
Contra esta resolució, que esgota la via administrativa, els interessats podran interposar un recurs contenciós administratiu en el termini de dos mesos, a comptar des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o potestativament, un recurs de reposició davant d'este mateix òrgan, en el termini d'un mes, computat en els termes ja referits, de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjuí que els interessats puguen proposar qualsevol altre recurs que estimen procedent.  
  
València, 25 de setembre de 2014.- La directora general de Prevenció, Extinció d'Incendis i Emergències: Irene Rodríguez Rodrigo.